Mielőtt az észak-amerikai 13 brit gyarmat kikiáltotta volna függetlenségét, kereskedőhajóikat a Nagy-Britannia által kötött szerződések óvták az afrikai kalózoktól. Bár Marokkó volt az első állam, amely elismerte az amerikai függetlenséget 1777-ben, az első berber kalóz amelyik elfogott egy amerikai hajót 1784-ben, éppen marokkói illetőségű volt. Az újonnan létrehozott amerikai flotta egyik fontos feladata a mediterrán kereskedelem biztosítása volt. Az USA békét kötött a három észak-afrikai városállammal, de cserébe évente jelentős adót fizetett nekik; 1800-ban ez az adó és a váltságdíjak a teljes állami kiadás 20%-át tette ki. A 19. század elejének amerikai elnökei vonakodtak megfizetni a "barbárok" adóját és az algíriak részéről is történtek incidensek, így két fegyveres konfliktus (az első berber háború, 1801-05 és a második berber háború, 1815) után az USA kiharcolta az adómentességet.